แพลตตินั่ม-กวดวิชาสยามสแควร์ปิดหนีม็อบเสื้อแดงชุมนุมแยกราชประสงค์
แพลตตินั่มปิดห้างบ่ายสองผู้ค้าทยอยเก็บของกวดวิชาย่านสยามสแควร์งดสอนปล่อยนักเรียนกลับบ้าน
3 เม.ย. 2553

แพลตตินั่มปิดห้างบ่ายสองผู้ค้าทยอยเก็บของกวดวิชาย่านสยามสแควร์งดสอนปล่อยนักเรียนกลับบ้าน 
เจ้าหน้าที่ฝ่ายการตลาด ห้างสรรพสินค้าแพลตตินั่ม ประตูน้ำ เปิดเผยว่าจะปิดให้บริการตั้งแต่เวลา 14.00 น.นี้เป็นต้นไป โดยไม่เปิดให้ลูกค้าใหม่เดินทางเข้า และกำลังให้ลูกค้าที่เดินอยู่ภายในทยอยกลับ รวมถึงผู้ค้าต่างๆที่เริ่มเก็บของแล้ว สำหรับรายได้ในวันเสาร์ต้นเดือนเช่นนี้ปกติจะมีหมุนเวียนถึง 500 ล้านบาท        สถาบันกวดวิชาย่านสยามสแควร์ สั่งปิดการเรียน-การสอนแล้ว ตั้งแต่เวลา 13.00 น. ที่ผ่านมา หลังจากกลุ่มคนเสื้อแดงตั้งเวทีปราศรัยกลางสี่แยกราชประสงค์ ตั้งแต่เวลา 08.30 น. และมีผู้ชุมนุมคนเสื้อแดงมากกว่า 5,000 คน ทยอยเข้าร่วมชุมนุมทำให้ต้องปิดการจราจรสี่แยกปทุมวัน สามแยกเฉลิมเผ่า ต่อเนื่องจนถึงสี่แยกราชประสงค์
สถาบันกวดวิชาแอพพลายด์ฟิสิกส์ สาขาสยาม ประกาศงดการเรียนการสอน เจ้าหน้าที่ ระบุว่า เนื่องจากมีม็อบเสื้อแดงมาปิดการจราจร บริเวณสยาม โดยให้นักเรียนย้ายไปเรียนที่สาขาพญาไทแทน 
สถาบันกวดวิชาติวเตอร์ สั่งงดการสอน และประกาศหยุดเทศกาลสงกรานต์ ตั้งแต่วันที่ 12-17 เม.ย. ส่วนเจ้าหน้าที่สถาบันกวดวิชาเจี๋ย  และโรงเรียนกวดวิชาโอพลัส บอกว่า งดการสอนจนถึงวันที่ 5 เม.ย. รอดูสถานการณ์เคลื่อนไหวชุมนุมอีกครั้ง หากผู้ชุมนุมปักหลักยืดเยื้อปิดถนนก็ต้องเลื่อนการเรียนการสอนออกไปอย่างไม่มีกำหนด และปิดเทศกาลสงกรานต์ วันที่ 13-18 เม.ย.นี้